1Yin, chi in a-Páblo, 'o jun pawor quin tz'onoj chiwe chuwach i Crísto. Yix iweta'am chi ire lic nim u c'ux, lic 'o i c'axnabal u c'ux. 'O jujun chiwe quiqui bij chi yin lic n-ta quin bij chiwe are in 'o iwu', xui-ri, are naj in 'o wi, lic in c'an chiwe, quiqui bij. 2Bay, quin tz'onoj pawor chiwe, mi 'an chwe chi quin 'an c'an che wib chiwe. 'O jujun chiwe quiqui bij chi wach quin tijin chu 'anic, xui chwe yin i 'utz, pacha tak quiqui 'an i winak to' je re u wach i jyub ta'aj. Miqui bij ile, mokxa co'on na c'an chwe are quin upon iwu'. We cacaj 'ut, quiquil na chi 'o ni u cowil in c'ux chi qui yajic, péro lic quin tz'onoj chiwe, mi petsaj ile pakawi. 3Katzij oj 'o chuwach i jyub ta'aj, xui-ri, i ch'o'oj chi caka 'an yoj n-are ta pacha i quiqui 'an i to' je re u wach i jyub ta'aj. (I ch'o'oj caka 'an yoj, chirij i mac atzalal caka 'an wi.) 4Are caka 'an i ch'o'oj-le, n-ru' ti ka nojbal yoj, n-ru' ti ka cho'ab yoj, caka 'an wi; are ru' u cho'ab i Dios, rumal-i, coj tiqui na che qui cho'ab ni'pa i je aj ch'o'oj chirij i Dios. 5Coj tiqui bi chu 'atixic tak i tzij chi xa ru' winak petnak wi; xak cakesaj ronojel tak i n-ca yaw ta chique i winak chi caquetamaj u be i Dios. Xak ni'pa tak i nojbal chi xa ru' winak petnak wi, 'is caka 'atsaj pu'ab i Crísto, man cu 'an na che pacha craj ire. 6Te'uri, are cakilo chi yix qui 'an chic pacha i cu bij i Dios, are 'uri oj yij chic que ka ya pa tojbal mac ni'pa i n-cacaj ta que cojonic. 7Jun rajchac i Dios, chi takej che, wach i 'o pa ranima; n-are ta to' qui takej wach i ca tzunic. We 'o jun chila chi cu bij: "Yin lic in re i Crísto," bay, xak chu ch'obo 'uri chi yin xak in re i Crísto. Pacha o'onom ire, chi re chic i Crísto, xak queje in 'anom yin, lic in re i Crísto. 8Mok q'uialmul in bim chiwe chi yin in 'o piwi yix; xui-ri, n-quin q'uix ta chu 'onquil ile, man are i Kajwal yawnak pin'ab, tobal iwe yix che i c'aslemal chuwach ire; n-in ta 'o piwi we xa tzaksabal iwe quin 'ano. 9N-cwaj ti yin mok qui ch'ob yix, chi tak i wuj quin tz'ibaj bi chiwe to' xib-bal iwe quin 'ano. 10'O jujun quiqui bij: "Ni'pa tak i u wuj i ma Páblo, lic co i ca ch'aw chake, lic 'o u cho'ab, ca ta yet; péro are 'o ire chakawach y ca ch'a'at ku', n-tu cho'ab, xak i u tzij n-ta co'on re." Queje ile quiqui bij. 11Ni'pa i quiqui bij ile, chiqui ta u be 'uri: are quin upon iwu', quiquil na 'uri chi 'o in cho'ab; quiquil nu wach in cho'ab pacha in bim chupam in wuj chi in tz'ibam are naj in 'o wi. 12Ni'pa i tijonel je 'o iwu', lic quiqui coj qui 'ij quib. N-quin bij ti yin we 'o mas in 'ij chiquiwach ique; n-quin junamsaj ti in 'ij yin cu' ique. Xui-ri, i u pajic qui 'ij chi quiqui 'an ique, to' quiqui takej quib chiquiwach, xui quiqui 'an-i. Ni'pa i quiqui 'an queje ile, n-ta qui nojbal. 13Yin n-quin coj ti in 'ij wib che i chac chi n-we ti yin; xui-ri, are i Dios u yom chwe pa quin chacun wi; are ire yawnak chwe chi quin chacun chixol yix chila pa Corínto. 14Rumal-i, 'o we che, chi quin lap na wib wach in 'anom chiwe yix; ma ta in upon-nak iwu', n-ta we 'uri che. Xui-ri, yin in upon-nak nabe chu ya'ic i 'utz laj tzij re i Crísto chiwe yix. 15Yin n-cwaj ta quin coj in 'ij che u chac jun chic pa chacun-nak wi ire, xui-ri, 'o we chiwe yix. Are i cwaj yin, are u cowiric u cubibal i c'ux yix che i Crísto, te'uri quin tiqui na chu 'anic mas in chac chixol; xui-ri, xui quin 'ano pacha u yom i Dios chwe. 16We xutzin in chac chixol yix, te'uri quin 'e chic chu bixquil i 'utz laj tzij re i Crísto mas c'a naj chuwach ix 'o wi yix. Xui-ri, n-que in mina ta wib che u chac jun chic, we xa cojbal in 'ij quin 'an ru' u chac ire. 17We 'o jun craj co'on nim che rib (rumal jun chac u 'anom), are chu bij 'uri wach i nim laj chac u 'anom i Kajwal. 18We xa cu coj u 'ij utuquel, n-ta que'el wi; xui-ri, we i Kajwal ca cojow u 'ij, 'alaj 'uri chi 'utz i u 'anom.
2 CORINTIOS 10